b'\n_START_ARTICLE_\nValtion sis\xc3\xa4oppilaitos\n_START_PARAGRAPH_\nValtion sis\xc3\xa4oppilaitos eli Niinisalon internaatti oli Kankaanp\xc3\xa4\xc3\xa4ss\xc3\xa4 Niinisalon varuskunnan tiloissa vuosina 1945\xe2\x80\x931947 toiminut sis\xc3\xa4oppilaitos jossa sen toimintavuosina noin 4 000 kotiutettua sotilasta saattoi jatkaa sodan vuoksi keskeytynytt\xc3\xa4 lukiotaan. Aivan kaikki eiv\xc3\xa4t suorittaneet ylioppilastutkintoa._NEWLINE_Oppilaitos aloitti toimintansa helmikuussa 1945 ja ensimm\xc3\xa4iselle vuosiluokalle ilmoittautui virallisen tilaston mukaan 1\xc2\xa0145 oppilasta. Opetusohjelmaa oli tiivistetty niin ett\xc3\xa4 lukion kolme luokkaa voitiin k\xc3\xa4yd\xc3\xa4 9 kuukaudessa, ja valittavissa oli joko humanistinen tai matemaattinen linja. Yksi vuosiluokka kesti noin kolme kuukautta. Ylioppilastutkinnossa suoritettiin kolme ainetta, \xc3\xa4idinkieli, vieras kieli ja joko matematiikka tai reaali. Oppilaat olivat 23\xe2\x80\x9325-vuotiaita, ja vanhin heist\xc3\xa4 oli 36-vuotias. Ensimm\xc3\xa4iset ylioppilaskirjoitukset internaatissa j\xc3\xa4rjestettiin kes\xc3\xa4kuun lopulla 1945, ja niihin osallistuneista 210 kokelaasta hyv\xc3\xa4ksyttiin 149._NEWLINE_Internaatissa oli 66 eri puolilta Suomea tullutta opettajaa muun muassa Kalle V\xc3\xa4\xc3\xa4n\xc3\xa4nen, Anna-Liisa Heikinheimo, Anna Leinonen ja Eino Arohonka. Internaatin rehtorina oli aluksi Johannes Varsila ja sitten matematiikkaa opettanut V\xc3\xa4in\xc3\xb6 Alava. Internaatin perustamiseen vaikutti erityisesti kouluneuvos L. Arvi P. Poij\xc3\xa4rvi. _NEWLINE_Internaatissa j\xc3\xa4rjestettiin ylioppilaskirjoitukset kaikkiaan kuusi kertaa, viimeisen kerran helmikuussa 1947, jolloin internaatin toiminta p\xc3\xa4\xc3\xa4ttyi. Kaikilla kerroilla ylioppilastutkinnon l\xc3\xa4p\xc3\xa4isseiden osuus kaikista kirjoituksiin osallistuneista oli internaatissa suurempi kuin koko maan oppikouluissa keskim\xc3\xa4\xc3\xa4rin._NEWLINE_Joukko sis\xc3\xa4oppilaitoksessa aikanaan opiskelleita kokoontui Niinisalon varuskunnassa syyskuun lopulla 1980, jolloin ns. lamellikasarmin pohjoisp\xc3\xa4\xc3\xa4dyn sein\xc3\xa4\xc3\xa4n kiinnitettiin muistolaatta kertomaan t\xc3\xa4st\xc3\xa4 vaiheesta varuskunnan historiassa._NEWLINE_Kankaanp\xc3\xa4\xc3\xa4n kaupunginmuseon varuskuntaosastolla esitell\xc3\xa4\xc3\xa4n my\xc3\xb6s Niinisalon sis\xc3\xa4oppilaitoksen toimintaa.'